1 dood, 5 beseer op N1 naby TouwsrivierDie ongelukstoneel naby Touwsrivier in die Wes-Kaap. (Foto: Verskaf) Een persoon is dood en vyf ander beseer in ’n botsing Donderdag vroegoggend op die N1 naby Touwsrivier in die Wes-Kaap. ’n Wit Iveco-minibus met ’n sleepwa, ’n wit Toyota Hilux-bakkie en ’n silwer Toyota Corolla Quest was omstreeks 04:40 in die botsing betrokke. Jandré Bakker, woordvoerder van die provinsiale departement van vervoer en openbare werke, sê die silwer Toyota Corolla Quest het vermoedelik ’n ander voertuig verbygesteek toe dit teen die minibus en bakkie gebots het. ’n Man het in die botsing omgekom. Bakker sê ’n tweede persoon is ernstig beseer terwyl ’n derde matige beserings tydens die botsing opgedoen het. Nóg drie het geringe beserings opgedoen. Die polisie, plaaslike verkeerspolisie en nooddienste was teen 08:00 nog op die toneel. ’n Stop-en-ry-punt is ingestel en motoriste word gewaarsku om versigtig en geduldig in die omgewing van die ongelukstoneel te ry. Vertragings word verwag.